ג'ק ריצ'ר

ג'ק ריצ'ר (באנגלית: Jack Reacher) הוא דמות בדיונית של חייל לשעבר וחוקר פרטי, הוא הפרוטגוניסט של סדרת ספרי מתח פרי עטו של הסופר לי צ'יילד.

רקע

ג'ים גרנט (לי צ'יילד הוא שם העט שבחר לעצמו) הוא סופר בלשי בריטי, הכותב בסגנון של הבלש הפרטי הקשוח (Private Eye או Hard Boiled Detective). הוא נולד בקובנטרי, אנגליה בשנת 1954. למד משפטים אך הזניח את לימודיו מכיוון שלא חפץ להיות עורך דין. בהמשך עבד בחברת הפקות הטלוויזיה "גרנדה", כתב תסריטים, קדימונים וקטעי פרסומת. בשנת 1995, לאחר שמונה עשרה שנות עבודה, פוטר עקב צמצומים והחל לעסוק בכתיבה. בשנת 1998 עבר לארצות הברית ומאז הוא מתגורר בפרברי ניו יורק. ספרו הראשון יצא לאור בשנת 1997. עד כה פרסם עשרים ושניים ספרים, אשר תשעה-עשר מהם הופיעו בתרגום עברי. גרנט הוא סופר של בלש אחד - גיבור כל ספריו הוא ג'ק ריצ'ר.

ביוגרפיה בדיונית

ג'ק ריצ'ר הוא רב-סרן בדימוס בצבא ארצות הברית, אשר שירת כחוקר במשטרה צבאית. הוא בעל ראייה חדה וזיכרון מעורר השתאות לפרטים הקטנים. הוא מתואר אמנם כאיש ציני וקשוח; אך מעבר לחיצוניות זאת מסתתר אדם טוב לב ונדיב, המעוניין להלחם ברע, ולהחזיר לעולם את הטוב והצודק שבו. ריצ'ר, גבר גבוה (195 ס"מ), גדל גוף וחזק, נולד ב-29 באוקטובר 1960 בברלין, כבנם של קצין בחיל הנחתים האמריקני אשר נישא בקוריאה לצרפתייה שפגש בהולנד. לריצ'ר היה אח בכור בשם ג'ו, אשר שירת במודיעין הצבאי וכסוכן בכיר בשירות החשאי, אשר נרצח במהלך חקירה שניהל כנגד זייפני כסף. 
ריצ'ר הוא בוגר האקדמיה הצבאית הלאומית של ארצות הברית "ווסט פוינט". בשירותו הצבאי במשטרה הצבאית נחשב ריצ'ר לחוקר קשוח וישר, שלו מוח אנליטי חריף. הוא שימש תחילה כחוקר מקרים פליליים, לאחר מכן הוסב לחקירות ביטחון ומודיעין ולקראת סיום הקריירה שימש כחוקר מקרי רצח. בנוסף עמד ריצ'ר בראש יחידת חקירות מיוחדת במשטרה הצבאית, ה-110, אשר חקרה מקרים בהם מעורבים לוחמי יחידות מיוחדות בכוחות המזוינים של ארצות הברית ובהם, סיירת חיל הנחתים, הכוחות המיוחדים של צבא ארצות הברית ואריות הים. במהלך שירותו הוצב ריצ'ר בביירות (בה נפצע) וכן לחם במבצע מטרה צודקת ובמלחמת המפרץ. 
עם סיום המלחמה הקרה וקריסת הגוש הקומוניסטי, בעקבות צימצומים בכוח האדם של צבא ארצות הברית, ובשל אי מוכנתו של ריצ'ר להתגמש בפרשיה שבה מעורב הבן הסדיסט של הסנטור, שוחרר ריצ'ר בכבוד מתפקידו במשטרה הצבאית כמפקד יחידה 110 לאחר 13 שנות שירות. במהלך שירותו הוענקו לריצ'ר מספר עיטורים ובהם: כוכב הכסף שהוענק לו על חילוץ פצועים במהלך מתקפת חזבאללה על מפקדת הנחתים בביירות, שני כוכבי ארד ולב הארגמן.
עם שחרורו בחר ריצ'ר לנהל חיי נוודות, בלי התקשרויות ומחויבויות וללא עבודה קבועה, אשר מתקיים מן הפנסיה הצבאית שלו ומעבודות מזדמנות. ריצ'ר הוא איש פעולה ובשעת הצורך אף איש אגרוף, אך בעל לשון שנונה. הוא אינו חושש ליטול את עשיית הצדק לידיו, ואף לעמוד מול אנשי שררה. בנדודיו הוא נקלע לסבך עלילות בלשיות ובכוח הגיונו וניסיונו בחיים הוא מצליח להגיע לפתרון התעלומות. במסגרת שירותו בצבא הוכשר ריצ'ר כלוחם מיומן בסיור, חבלה, קומנדו ולוחמה זעירה. כמו כן הוכשר ריצ'ר על ידי צה"ל בלוחמה בטרור והתמודדות עם מחבלים מתאבדים. לאורך סדרת הספרים הוא מתגלה כצלף הבקיא היטב בשימוש באקדח ורובה, אשר בין היתר זכה בעברו בגביע וימבלדון בתחרות הקליעה של חיל הנחתים האמריקני, וכן כבעל מיומנות גבוהה בקרב מגע ואיגרוף. 
לריצ'ר יש כמה תכונות יוצאות דופן. אחת מהן היא תחושה פנימית מדויקת, מעין שעון פנימי, שמאפשר לו לדעת את הזמן ללא שימוש בשעון. פעמים רבות הוא פועל באופן שמנוגד לצורה הרגילה שבה מצפים ממנו לפעול, ובאופן הזה הוא מביס את אויביו. 
נכון לסוף 2017, נכתבו בסדרת ג'ק ריצ'ר 22 ספרים.